Medzikontinentálna balistická raketa

thumb|Skušobný štart americkej rakety LGM-25C Titan II.
**Medzikontinentálna balistická raketa** (angl. *intercontinental ballistic missile*, skr. **ICBM**) je strategická balistická raketa schopná dopraviť s vysokou presnosťou na vzdialenosť prevyšujúcu 5 500 km bojovú hlavicu, väčšinou vybavenú atómovou alebo termonukleárnou náložou. Balistická raketa používa balistickú trajektóriu s výrazným stúpanim a prudkým klesaním, vrátane suborbitálnych a čiastočne orbitálnych trajektórii. Bojová hlavica je umiestnená v špeciálnom puzdre nazývanom návratové teleso, ktoré je vybavené tepelnou ochranou, umožňujúcou prekonať vysoké tepelné namáhanie spôsobené aerodynamickým ohrevom počas zostupu atmosférou k cieľu. Súčasné medzikontinentálne balistické rakety môžu niesť viac samostatne navádzaných návratových telies a okrem toho celý rad tzv. klamných hlavíc, väčšinou nafukovacích z pokovenej umelohmotnej fólie, ktoré majú za cieľ zhoršiť systémom protiraketové obrany účinný zásah proti blížiacim sa projektilom.

Súčasné medzikontinentálne balistické rakety používajú väčšinou motory na tuhé pohonné látky, ktoré majú z vojensko-operačného hľadiska celý rad výhod, z ktorých hlavnými sú dlhodobá skladovateľnosť v stave bojovej pohotovosti, vysoká spoľalivosť a relatívne bezpečná obsluha a údržba. Istou nevýhodou je ale o niečo menšia výkonnosť v porovnaní s raketami na kvapalné pohonné látky; pokrok vo vývoji heterogénnych tuhých pohonných látok v posledných desaťročiach však aj tento rozdiel značne znížil.

## História
Vývoj medzikontinentálnych balistických rakiet bol začatý v ZSSR a USA v päťdesiatych rokoch 20. storočia. Prvé úspešné štarty sa uskutočnili v roku 1957 v ZSSR (balistická raketa R-7) a v tom istom roku aj v USA (balistická raketa Atlas A; plný medzikontinentálny dolet bol však dosiahnutý až v roku 1958 s modifikáciou Atlas B). V sedemdesiatych rokoch vyvinula prvú generáciu medzikontinentálnych balistických rakiet tiež ČLR.

Obe superveľmoci, ZSSR a USA, vyvinuli postupne okrem ďalších typov pozemných medzikontinentálnych rakiet tiež rakety podobného doletu, ktorými boli vyzbrojované jadrové ponorky, tzv. námorné ICBM, označované aj *SLBM* (Submarine-launched ballistic missile). Tie poskytovali možnosť prekvapivého útoku z vopred neznámych pozícií pod hladinou oceánov.

Pretože vývoj stále nových prostriedkov na dopravu zbraní hromadného ničenia viedol k špirálovitej eskalácii, boli v rámci dohôd SALT a SALT II, uzatvorených medzi USA a ZSSR, stanovené limity ako na počty nukleárnych náloží, tak ich nosičov. Tieto zmluvy pripúšťali konverziu vybraných typov medzikontinentálnych balistických rakiet na nosné rakety pre potreby kozmonautiky. V roku 1972 bola tiež medzi USA a ZSSR uzatvorená zmluva ABM, obmedzujúca prostriedky protiraketovej obrany. Platila až do roku 2002, keď od nej USA odstúpili.

## Zoznam medzikontinentálnych balistických rakiet

### [[Rusko]]/[[ZSSR]]
right|thumb|Štart rakety R-36M

#### Aktívne
* R-36M – v označení NATO známa ako *SS-18 Satan*
* UR-100N – *SS-19 Stiletto*
* RT-2PM Topol – *SS-25 Sickle*
* RT-2UTTKh Topol-M – *SS-27*
* RS-24 – najmodernejšia ruská ICBM
* R-29RM  –  *SS-N-23 Skiff*, námorná ICBM (t. j. určená pre štarty z jadrovej ponorky)
* R-29RMU Sineva – námorná ICBM
* RSM-56 Bulava – najmodernejšia ruská námorná ICBM 

#### Neaktívne
* R-7 – prvá ICBM na svete, takto používaná do roku 1968, modifikovaná na najpoužívanejšiu nosnú raketu v histórii
* R-9 – používaná do roku 1976
* R-16 – používaná do r. 1977
* UR-100 –  do r. 1974
* RT-2
* MR-UR-100
* RT-23 – *SS-24 Scalpel*
* R-29 – prvá sovietska námorná ICBM
* R-39 – *SS-N-20 Sturgeon*, námorná ICBM

### [[USA]]
right|thumb|Štart rakety LGM-118 Peacekeeper

#### Aktívne
* LGM-30 Minuteman
* Trident – námorná ICBM

#### Neaktívne
* SM-65 Atlas
* LGM-25C Titan II
* LGM-118 Peacekeeper

### [[Čína]]
* Dong Feng 4
* Dong Feng 5
* Dong Feng 31
* Julang 2 – námorná ICBM
* Dong Feng 41

### [[Spojené kráľovstvo]]
* Trident – námorná ICBM, zakúpená od USA, ICBM vlastnej výroby Spojené kráľovstvo nedisponuje

### [[Francúzsko]]
* M45 – námorná ICBM
* M51 – námorná ICBM

### [[India]]
* Agni-V

## Referencie

## Literatúra
* J. Kroulík, B. Růžička: *Vojenské rakety*. Naše vojsko, Praha 1985. 586 str.

Kategória:Zbrane
Kategória:Rakety